ไทยหารือทวิภาคีกับญี่ปุ่น หวังช่วยผลักดันส่งออกกล้วยไทย ไปญี่ปุ่นเพิ่มขึ้นอีก 5,000 ตัน
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ แถลงผลการหารือทวิภาคีกับนายนิชิมูระ ยาสุโทชิ รัฐมนตรีว่าการกระทรวงเศรษฐกิจการค้าและอุตสาหกรรมของญี่ปุ่น ว่า ได้หารือประเด็นความตกลงหุ้นส่วนเศรษฐกิจไทย-ญี่ปุ่น หรือ JTEPA ซึ่งญี่ปุ่นให้โควตาส่งออกกล้วยของไทยปีละ 8,000 ตัน ที่ผ่านมาใช้ประโยชน์ได้เพียง 3,000 ตัน เพราะเกิดปัญหาอุปสรรคของภาคการผลิตให้เป็นไปตามมาตรฐานข้อกำหนด จึงขอความร่วมมือจากญี่ปุ่น ช่วยบริหารจัดการและกระทรวงพาณิชย์จะเป็นหน่วยงานหลักร่วมกับกระทรวงเกษตรและสหกรณ์ ให้เกษตรกรได้ใช้โควตาให้ครบอีก 5,000 ตัน สร้างรายได้ให้ประเทศและเกษตรกรผู้ปลูกกล้วยของไทยต่อไป นอกจากนี้ ตนขอให้ช่วยพิจารณาสนับสนุนให้จังหวัดภูเก็ต เป็นเจ้าภาพจัดงาน Specialised Expo 2028 ด้วย ซึ่งไทยได้ยื่นเสนอตัวเป็นเจ้าภาพจัดงานดังกล่าว โดยใช้พื้นที่พัฒนาสู่ศูนย์กลางด้านสุขภาพครบวงจร เพื่อนำเสนอจังหวัดภูเก็ตในฐานะจุดหมายปลายทางสุขภาพชั้นนำของโลกและส่งเสริมภาพลักษณ์ด้านการท่องเที่ยวเชิงสุขภาพที่ไทยมีศักยภาพ ซึ่งจะจัดให้มีการเลือกประเทศเจ้าภาพจัดงานดังกล่าวในเดือนมิถุนายน 2566